Nõukogu otsus,

29. aprill 2004,

millega muudetakse üldkäsiraamatut

(2004/574/EÜ)

EUROOPA LIIDU NÕUKOGU,

võttes arvesse nõukogu 24. aprilli 2001. aasta määrust (EÜ) nr 790/2001, millega antakse nõukogule rakendusvolitused piirikontrolli ja piirivalve rakendamise teatavate üksikasjalike sätete ja praktilise korra osas, [1]

võttes arvesse Itaalia Vabariigi algatust

ning arvestades järgmist:

(1) Võttes arvesse liikmesriikide välispiiridel sissesõidukeelu kohaldamise kriteeriumide osas saavutatud ühtlustamise taset, on soovitav, et suudetakse tuvastada välismaalase suhtes varem kohaldatud sissesõidukeelu põhjused. Seetõttu on vaja kasutada sissesõidukeelu kohaldamise tüüpvormi koos keeldumise võimalike põhjuste liigitamisega ning näidata asjaomase välismaalase passis keeldumise põhjus(ed). Üldkäsiraamatut [2] tuleks vastavalt muuta. Sissesõidukeelu kohaldamise peale kaebuse esitamise võimalused on ette nähtud siseriiklikus õiguses.

(2) Euroopa Liidu lepingule ja Euroopa Ühenduse asutamislepingule lisatud Taani seisukohta käsitleva protokolli artiklite 1 ja 2 kohaselt ei osale Taani käesoleva otsuse vastuvõtmisel ja see ei ole tema suhtes siduv ega kohaldatav. Arvestades, et käesolev otsus põhineb Schengeni acquis ’l Euroopa Ühenduse asutamislepingu kolmanda osa IV jaotise alusel, otsustab Taani kõnealuse protokolli artikli 5 kohaselt kuue kuu jooksul pärast seda, kui nõukogu on käesoleva otsuse vastu võtnud, kas ta rakendab seda oma siseriiklikus õiguses.

(3) Islandi ja Norra puhul kujutab käesolev otsus endast nende Schengeni acquis’ sätete edasiarendamist lepingu tähenduses, mis on sõlmitud Euroopa Liidu Nõukogu ning Islandi Vabariigi ja Norra Kuningriigi vahel nende kahe riigi ü hinemise kohta Schengeni acquis rakendamise, kohaldamise ja edasiarendamisega, [3] mis kuuluvad selle lepingu teatavaid rakenduseeskirju käsitleva nõukogu 17. mai 1999. aasta otsuse 1999/437/EÜ [4] artikli 1 punktis A osutatud valdkonda.

(4) Käesolev otsus on nende Schengeni acquis sätete edasiarendamine, milles Ühendkuningriik ei osale vastavalt nõukogu 29. mai 2000. aasta otsusele 2000/365/EÜ Suurbritannia ja Põhja-Iiri Ühendkuningriigi taotluse kohta osaleda teatavates Schengeni acquis sätetes; [5] seetõttu ei võta Ühendkuningriik selle vastuvõtmisest osa ja see ei ole tema suhtes siduv ega kohaldatav.

(5) Käesolev otsus on nende Schengeni acquis sätete edasiarendamine, milles Iirimaa ei osale vastavalt nõukogu 28. veebruari 2002. aasta otsusele 2002/192/EÜ Iirimaa taotluse kohta osaleda teatavates Schengeni acquis ’sätetes; [6] seetõttu ei võta Iirimaa selle vastuvõtmisest osa ja see ei ole tema suhtes siduv ega kohaldatav.

(6) Käesolev otsus kujutab endast õigusakti, mis põhineb Schengeni acquis ’l või on sellega seotud muul viisil vastavalt ühinemisakti artikli 3 lõikele 1,

ON VASTU VÕTNUD KÄESOLEVA OTSUSE:

Artikkel 1

Üldkäsiraamatu II osa muudetakse käesolevaga järgmiselt.

1. Jao 1.4.1 lõppu lisatakse järgmine lause:

"Selleks täidetakse 16. lisas sisalduv piiril sissesõidukeelu kohaldamise tüüpvorm ning antakse see asjaomasele välismaalasele."

2. Jagu 1.4.1a asendatakse järgmisega:

"1.4.1a. Sissesõidukeelu kohaldamisel paneb kontrolliv ametnik passi sisenemistempli, mis on kustutamatu musta tindiga maha tõmmatud, ning kannab paremale poole kustutamatu tindiga tähe(d), mis näitab (näitavad) sissesõidukeelu kohaldamise põhjust (põhjuseid), nagu on sätestatud 16. lisas sisalduvas piiril sissesõidukeelu kohaldamise tüüpvormis."

Artikkel 2

Käesoleva otsuse lisas sisalduv piiril sissesõidukeelu kohaldamise tüüpvorm lisatakse üldkäsiraamatule selle 16. lisana.

Artikkel 3

Käesolevat otsust kohaldatakse alates 1. juunist 2004.

Artikkel 4

Käesolev otsus on vastavalt Euroopa Ühenduse asutamislepingule adresseeritud liikmesriikidele.

Luxembourg, 29. aprill 2004

Nõukogu nimel

eesistuja

M. McDowell

[1] EÜT L 116, 26.4.2001, lk 5.

[2] EÜT C 313, 16.12.2002, lk 97. Käsiraamatut on viimati muudetud otsusega 2004/466/EÜ (ELT L 157, 30.4.2004, lk 136).

[3] EÜT L 176, 10.7.1999, lk 36.

[4] EÜT L 176, 10.7.1999, lk 31.

[5] EÜT L 131, 1.6.2000, lk 43.

[6] EÜT L 64, 7.3.2002, lk 20.

--------------------------------------------------

LISA

Lisa []

Sissesõidukeelu kohaldamise tüüpvorm

+++++ TIFF +++++

+++++ TIFF +++++

--------------------------------------------------